Թեպետ ՀՀ ոստիկանության հանրային կապերի և լրատվության վարչությունը դեռևս նախորդ տարվա մարտին մեզ տեղեկացրել էր, որ 2015-ի ընթացքում համապատասխան տեխնիկական հնարավորություններով կապահովվեն 7 անձնագրային բաժանմունք ամբողջ Հայաստանում, այս տարվա մեր հարցմանն ուղղված պատասխանից պարզ է դառնում, որ միայն 3-ում են սկսել վերանորոգման աշխատանքները, որոնք սակայն դեռ ավարտին չեն հասցվել, և շինարարական աշխատանքները կշարունակվեն 2016-ին: Այդ ստորաբաժանումներն են՝ ՀՀ ոստիկանության ԱՎՎ Մալաթիայի անձնագրային բաժանմունքը (ք. Երևան, Աջափնյակ, Ա. Սարգսյան 22), Կոտայքի անձնագրային բաժանմունքը (ք. Աբովյան, Շահումյան 20), Թալինի անձնագրային խումբը (ք. Թալին, Մաքսիմ Գորկու 14): «Այս տարի ԱՎՎ Դավիթաշենի և Վանաձոր քաղաքի Բազումի անձնագրային բաժանմունքները ևս կհարմարեցվեն հաշմանդամություն ունեցող անձանց»,- հայտնում են ՀՀ ոստիկանության հասարակայնության հետ կապի և լրատվության վարչությունից: